Document ID: 32003D0127

Απόφαση της Επιτροπής
της 24ης Φεβρουαρίου 2003
για την τροποποίηση της απόφασης 2001/218/ΕΚ που απαιτεί προσωρινά από τα κράτη μέλη να λάβουν συμπληρωματικά μέτρα κατά της εξάπλωσης του Bursaphelenchus xylophilus (Steiner et Buhrer) Nickle et al. (νηματώδης σκώληκας των κωνοφόρων) όσον αφορά ορισμένες περιοχές στην Πορτογαλία εκτός εκείνων στις οποίες διαπιστώθηκε ότι δεν έχει εμφανιστεί ο νηματώδης σκώληκας των κωνοφόρων
[κοινοποιηθείσα υπό τον αριθμό Ε(2003) 581]
(2003/127/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 2000/29/ΕΚ του Συμβουλίου, της 8ης Μαΐου 2000, περί των μέτρων προστασίας κατά της εισαγωγής στην Κοινότητα οργανισμών επιβλαβών για φυτά ή τα φυτικά προϊόντα και κατά της εξάπλωσής τους στην Κοινότητα(1), όπως τροποποιήθηκε τελευταία από την οδηγία 2002/89/EΚ(2), ιδίως το άρθρο 16 παράγραφος 3,
Εκτιμώντας τα ακόλουθα:
(1) Η Επιτροπή εξέδωσε την απόφαση 2001/218/ΕΚ, της 12ης Μαρτίου 2001, που απαιτεί προσωρινά από τα κράτη μέλη να λάβουν συμπληρωματικά μέτρα κατά της εξάπλωσης του Bursaphelenchus xylophilus (Steiner et Buhrer) Nickle et al., (νηματώδης σκώληκας των κωνοφόρων) όσον αφορά ορισμένες περιοχές στην Πορτογαλία, εκτός εκείνων στις οποίες διαπιστώθηκε ότι δεν έχει εμφανιστεί ο νηματώδης σκώληκας των κωνοφόρων(3), όπως τροποποιήθηκε τελευταία από την απόφαση 2002/124/ΕΚ(4).
(2) Βάσει συμπληρωματικής αξιολόγησης που πραγματοποίησε το Γραφείο Τροφίμων και Κτηνιατρικών Θεμάτων τον Απρίλιο του 2002 και συμπληρωματικών στοιχείων που διαβιβάστηκαν από την Πορτογαλία, προκύπτει ότι λόγω της εφαρμογής του προγράμματος εξάλειψης έχει περιοριστεί η εξάπλωση του νηματώδους σκώληκα των κωνοφόρων στην οριοθετημένη περιοχή στην Πορτογαλία. Ωστόσο, έχουν βρεθεί δένδρα με συμπτώματα μόλυνσης από το νηματώδη σκώληκα των κωνοφόρων κατά τη διενέργεια ελέγχων στις περιοχές αυτές.
(3) Σε επίσημες επιθεωρήσεις που διεξήγαγαν το 2002 τα λοιπά κράτη μέλη στην ξυλεία, σε απομονωμένο φλοιό και σε φυτά των ειδών Abies Mill., Cedrus Trew, Larix Mill., Picea A. Dietr., Pinus L., Pseudotsuga Carr. και Tsuga Carr., που προέρχονται από την Πορτογαλία, σε κανένα από τα δείγματα που ελήφθησαν και αναλύθηκαν δεν διαπιστώθηκε παρουσία του νηματώδους σκώληκα των κωνοφόρων.
(4) Κατά συνέπεια, είναι αναγκαίο να συνεχίσει η Πορτογαλία να λαμβάνει ειδικά μέτρα και να υποβάλει ενδιάμεσο σχέδιο εξάλειψης για να περιορίσει την εξάπλωση του νηματώδους σκώληκα των κωνοφόρων με στόχο την εξάλειψή του. Είναι επίσης απαραίτητο να συνεχίσουν να εγκρίνουν τα λοιπά κράτη μέλη συμπληρωματικά μέτρα για να προστατεύσουν τα εδάφη τους από τον νηματώδη σκώληκα. Τα αποτελέσματα των ειδικών μέτρων και της εφαρμογής του ενδιάμεσου σχεδίου θα αξιολογούνται συνεχώς και θα τροποποιηθούν εάν είναι αναγκαίο.
(5) Κρίνεται σκόπιμο να προβλεφθούν ειδικά μέτρα για τις μετακινήσεις ροκανιδιών που προέρχονται από ασυμπτωματικά δένδρα ή από δένδρα τα οποία έχουν υποβληθεί σε δοκιμές με αρνητικά αποτελέσματα για την παρουσία του νηματώδους σκώληκα σε περιοχές της Πορτογαλίας εκτός των οριοθετημένων περιοχών.
(6) Πρέπει να αποσαφηνιστούν οι διατάξεις για την κοινοποίηση στα άλλα κράτη μέλη και στην Επιτροπή των επιθεωρήσεων για την ανίχνευση του νηματώδους σκώληκα των κωνοφόρων που διενεργούνται στα κράτη μέλη.
(7) Κρίνεται σκόπιμο να παραταθεί η διάρκεια ισχύος της απόφασης 2001/218/ΕΚ για περιορισμένη χρονική περίοδο που λήγει στις 31 Μαρτίου 2005 και να τροποποιηθεί αναλόγως η ως άνω απόφαση.
(8) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης φυτοϋγειονομικής επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η απόφαση 2001/218/ΕΚ τροποποιείται ως εξής:
1. Το άρθρο 2 τροποποιείται ως εξής:
i) στην πρώτη παράγραφο, η ημερομηνία "28 Φεβρουαρίου 2003" αντικαθίσταται από την ημερομηνία "31 Μαρτίου 2005"·
ii) η ακόλουθη παράγραφος προστίθεται μετά τη δεύτερη παράγραφο:"Η Πορτογαλία πρέπει να υποβάλει ενδιάμεσο σχέδιο εξάλειψης για τον περιορισμό της εξάπλωσης του νηματώδους σκώληκα των κωνοφόρων με στόχο την εξάλειψή του, μέχρι τις 15 Μαρτίου 2003".
2. Το άρθρο 4 τροποποιείται ως εξής:
i) στην πρώτη παράγραφο η λέξη "ετήσιες" παρεμβάλλεται μεταξύ των λέξεων "διεξάγουν" και "επιθεωρήσεις για την ανίχνευση του νηματώδους σκώληκα των κωνοφόρων"·
ii) η δεύτερη παράγραφος αντικαθίσταται από το ακόλουθο κείμενο:"Με την επιφύλαξη των διατάξεων του άρθρου 16 παράγραφος 1 της οδηγίας 2000/29/ΕΚ εάν τα αποτελέσματα των επιθεωρήσεων που προβλέπονται στην πρώτη παράγραφο δείχνουν την εμφάνιση του νηματώδους σκώληκα των κωνοφόρων σε περιοχές όπου δεν είχε εμφανιστεί προηγουμένως, τα αποτελέσματα των επιθεωρήσεων αυτών κοινοποιούνται στα κράτη μέλη και στην Επιτροπή μέχρι τις 15 Νοεμβρίου 2003 και τις 15 Νοεμβρίου 2004, αντιστοίχως".
3. Στο άρθρο 5 πρώτη παράγραφος της αγγλικής έκδοσης οι λέξεις "20 km with" αντικαθίστανται από τις λέξεις "20 km-width".
4. Στο άρθρο 6, η ημερομηνία "15 Δεκεμβρίου 2002" αντικαθίσταται από την ημερομηνία "15 Ιανουαρίου 2004 και 15 Ιανουαρίου 2005, αντιστοίχως".
5. Το παράρτημα τροποποιείται ως εξής:
i) το σημείο 2 στοιχείο β) σημείο ii) αντικαθίσταται από το ακόλουθο κείμενο:
"ii) που έχει παραχθεί από δέντρα εκτός αυτών που αναφέρονται στο σημείο i) υποβάλλεται σε επίσημη δοκιμή για την ανίχνευση του νηματώδους σκώληκα των κωνοφόρων ή του Monochamus spp.· εάν επιβεβαιωθεί η παρουσία του νηματώδους σκώληκα των κωνοφόρων ή του Monochamus spp., η ξυλεία θα αποτελέσει αντικείμενο των διατάξεων που αναφέρονται στο σημείο i)· εάν δεν επιβεβαιωθεί η παρουσία του νηματώδους σκώληκα των κωνοφόρων ή του Monochamus spp., η ξυλεία μπορεί να μεταφερθεί υπό επίσημο έλεγχο σε εγκατάσταση επεξεργασίας ξύλου για περαιτέρω χρήση ως οικοδομική ξυλεία ή κατά παρέκκλιση μπορεί να μεταφερθεί σε περιοχές της Πορτογαλίας, εκτός των οριοθετημένων περιοχών, υπό επίσημο έλεγχο σε εγκεκριμένες εγκαταστάσεις επεξεργασίας που κοινοποιούνται στην Επιτροπή όπου η ξυλεία ή τα ροκανίδια που προέρχονται από την ξυλεία αυτή κατά την περίοδο μεταξύ 1ης Νοεμβρίου και 1ης Απριλίου, είτε:
- στην περίπτωση ροκανιδιών, που πρόκειται να χρησιμοποιηθούν για βιομηχανικούς σκοπούς σε εγκεκριμένες εγκαταστάσεις μεταποίησης, ή
- στην περίπτωση ξυλείας:
- υποβάλλεται σε θερμική επεξεργασία κατά τρόπο ώστε να επιτευχθεί ελάχιστη θερμοκρασία 56 °C στον πυρήνα του ξύλου επί 30 λεπτά. Η περαιτέρω μεταφορά αυτής της θερμικά επεξεργασμένης ξυλείας μπορεί να επιτραπεί εφόσον η ξυλεία συνοδεύεται από φυτοϋγειονομικό διαβατήριο, ή
- κόπτεται σε ροκανίδια και υπόκειται σε υποκαπνισμό για να διασφαλιστεί ότι είναι απαλλαγμένη από ζωντανό νηματώδη σκώληκα των κωνοφόρων. Η περαιτέρω μεταφορά αυτής της υποβληθείσας σε υποκαπνισμό ξυλείας μπορεί να επιτραπεί εφόσον η ξυλεία συνοδεύεται από φυτοϋγειονομικό διαβατήριο, ή
- κόπτεται σε ροκανίδια και χρησιμοποιείται για βιομηχανικούς σκοπούς σε εγκαταστάσεις, ή
- μεταφέρεται υπό επίσημο έλεγχο σε εγκατάσταση όπου η ξυλεία είτε:
- υφίσταται θερμική επεξεργασία κατά τρόπο που να επιτευχθεί ελάχιστη θερμοκρασία 56 °C στον πυρήνα του ξύλου επί 30 λεπτά, ή
- κόπτεται σε ροκανίδια και υπόκειται σε κατάλληλο υποκαπνισμό για να διασφαλιστεί ότι είναι απαλλαγμένη από το νηματώδη σκώληκα των κωνοφόρων, ή
- κόπτεται σε ροκανίδια και χρησιμοποιείται για βιομηχανικούς σκοπούς"·
ii) στο σημείο 2 στοιχείο γ) σημείο ii), η πρώτη περίπτωση αντικαθίσταται από το ακόλουθο κείμενο:
"- υποβάλλεται σε επίσημη δοκιμή για την ανίχνευση του νηματώδους σκώληκα των κωνοφόρων ή του Monochamus spp.· εάν επιβεβαιωθεί η παρουσία του νηματώδους σκώληκα των κωνοφόρων ή του Monochamus spp., η ξυλεία θα αποτελέσει αντικείμενο των διατάξεων που αναφέρονται στο σημείο i)· εάν δεν επιβεβαιωθεί η παρουσία του νηματώδους σκώληκα των κωνοφόρων ή του Monochamus spp., η ξυλεία μπορεί να μεταφερθεί υπό επίσημο έλεγχο σε εγκατάσταση επεξεργασίας ξύλου για περαιτέρω χρήση ως οικοδομική ξυλεία, ή".
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 24 Φεβρουαρίου 2003.

Labels: 18
16
1
6